wickkiey/tamil-wikipedia-markdown huggingface dataset:
# ராமேசுவர் சிங்



**மகாராஜா சர் ராமேஸ்வர் சிங் தாக்கூர் (Rameshwar Singh Thakur)** (1860 சனவரி 16 - 1929 சூலை 3) இவர் 1898 முதல் தான் இறக்கும் வரை மிதிலா பிராந்தியத்தில் தர்பங்கா மகாராஜாவாக இருந்தார். இவர் குழந்தைகள் ஏதும் இல்லாமல் இறந்த தனது அண்ணன் மகாராஜா சர் இலட்சுமேசுவர் சிங் இறந்த பின் மகாராஜா ஆனார். 1878 ஆம் ஆண்டில் இந்திய குடிமைப் பணியில் நியமிக்கப்பட்டார். தர்பங்கா, சாப்ரா மற்றும் பாகல்பூரில் அடுத்தடுத்து உதவி நீதபதியாக பணியாற்றினார். குடிமை நீதிமன்றங்களில் கலந்து கொள்வதிலிருந்து விலக்கு அளிக்கப்பட்ட இவர் 1885 இல் வங்காள சட்டமன்றக் குழுவின் உறுப்பினராக நியமிக்கப்பட்டார். துணைநிலை ஆளுநரின் செயற்குழுவில் நியமிக்கப்பட்ட முதல் இந்தியர் இவராவார்.  

## ஆட்சிப்பணி
இவர் 1899 ஆம் ஆண்டில் இந்திய தலைமை ஆளுநரின் இந்திய அமைப்பின் உறுப்பினராக இருந்தார். 1904 செப்டம்பர் 21 அன்று மும்பை மாகாணத்தைச் சேர்ந்த கோபால கிருஷ்ண கோகலேவுடன் வங்காள மாகாணங்களை பிரதிநிதித்துவப்படுத்தும் குழுவில் அதிகாரப்பூர்வமற்ற உறுப்பினராக நியமிக்கப்பட்டார்.  

## வகித்த பதவிகள்
பீகார் நில உரிமையாளர் சங்கத்தின் தலைவர், அகில இந்திய நில உரிமையாளர் சங்கத்தின் தலைவர், பாரத் தர்ம மகாமண்டலியின் தலைவர், மாநில அமைப்பின் உறுப்பினர், கொல்கத்தாவில் உள்ள விக்டோரியா நினைவுச்சின்னத்தின் அறங்காவலர், இந்து பல்கலைக்கழக சங்கத்தின் தலைவர், பீகார் மற்றும் ஒரிசா மற்றும் இந்திய காவல் ஆணையத்தின் உறுப்பினர் (1902-03) போன்ற பதவிகளை வகித்தார். இவருக்கு 1900 இல் கைசர்-இ-ஹிந்த் என்ற பதக்கம் வழங்கப்பட்டது. காவல் சேவைக்கான தேவைகள் குறித்த அறிக்கையை எதிர்த்த இந்திய காவல்துறை ஆணையத்தின் ஒரே உறுப்பினராக இருந்த இவர், இந்திய காவல்துறை சேவைகளுக்கான ஆட்சேர்ப்பு என்பது ஒரே தேர்வின் மூலமாக மட்டுமே இந்தியாவிலும் பிரிட்டனிலும் நடத்தப்பட வேண்டும் என்று பரிந்துரைத்தார். ஆட்சேர்ப்பு தேசியத்தின் அடிப்படையில் இருக்கக்கூடாது என்றும் இவர் பரிந்துரைத்தார். இந்த ஆலோசனையை இந்திய காவல் ஆணையம் நிராகரித்தது.  

## மக்களிடம் செல்வாக்கு
மகாராஜா ராமேசுவர் சிங் ஒரு தாந்த்ரீகர் மற்றும் பௌத்த சித்தர் என்று அழைக்கப்பட்டார். இவர் தனது மக்களால் இராஜரிஷி என்று கருதப்பட்டார்.  

## குடும்பம்
இவருக்குப் பிறகு இவரது மகன் சர் காமேசுவர் சிங் அரியணைக்கு வந்தார்.
# ஆறாம் ராமேசஸ்



**ஆறாம் ராமேசஸ்** (**Ramesses VI Nebmaatre-Meryamun**) பண்டைய எகிப்தின் புது இராச்சியத்தை ஆண்ட இருபதாம் வம்சத்தின் ஐந்தாம் பார்வோன் ஆவார். இவர் மூன்றாம் ராமேசேசின் பட்டத்து இளவரசர் ஆவார்.  
ஆறாம் இராமேசஸ் கிமு 12-ஆம் நூற்றாண்டின் மத்திய பிறகாலத்தில் எகிப்தை 8 ஆண்டுகள், இரண்டு மாதங்கள் ஆண்டார். இவருக்குப் பின் இளவயது மகன் ஏழாம் ராமேசஸ் தக்க வயது அடையும் வரை, தன் தாய் நெப்கெஸ்பெத் துணையுடன் எகிப்தை ஆட்சி செய்தார்.  

ஆறாம் ராமேசஸ் ஆட்சியின் இறுதிக் காலத்தில், எகிப்திய சிற்றரசுகளான கானான், நூபியாவின் மீதான எகிப்தின் கட்டுப்பாடுகள் தளர்ந்தன. மேல் எகிப்தில் பார்வோன் ஆறாம் ராமேசஸ்சின் ஆதிக்கம் வீழ்ச்சி கண்டது. மேல் எகிப்தில், பண்டைய எகிப்திய சமயத்தின் தலைநகராக விளங்கிய தீபை நகரத்திற்கு பதிலாக கீழ் எகிப்தின் பை-ராமேசஸ் நகரம் எகிப்திய சமயத்தின் மையமாயிற்று. ஆறாம் ராமேசேசின் மம்மி மன்னர்களின் சமவெளியில் கல்லறை எண் 35-இல் 1858-இல் கண்டுபிடிக்கப்பட்டது.  
## பார்வோன்களின் அணிவகுப்பு

3 ஏப்ரல் 2021 அன்று எகிப்திய அருங்காட்சியகத்திலிருந்த 18 பார்வோன்கள் மற்றும் 4 அரசிகளின் மம்மிகளை எகிப்திய பண்பாட்டின் தேசிய அருங்காட்சியகத்தில் வைப்பதற்கு அழகிய வண்டிகளில் ஏற்றி, அணிவகுப்பாக எடுத்துச் செல்லும் போது பார்வோன் ஆறாம் ராமேசஸ் மம்மியும் எடுத்துச் செல்லப்பட்டது.  

கோயில் சிற்பத்தில் ஆறாம் ராமேசஸ், லிபியா நாட்டு வீரனின் தலைமுடியை பற்றியிருக்கும் காட்சி]]
# பீம் சென் சச்சார்



**பீம் சென் சச்சார் (Bhim Sen Sachar)** (1894 திசம்பர் 1 - 1978 சனவரி 18 ) இவர் ஓர் இந்திய அரசியல்வாதியாவார். இவர் மூன்று முறை பஞ்சாப் மாநில முதல்வராக இருந்தார் .  

## சுயசரிதை
சச்சார் 1894 திசம்பர் 1 அன்று பிறந்தார். இவர் லாகூரில் இளங்கலை பட்டமும், சட்டத்தில் இளங்கலை பட்டமும் பெற்றார். இப்போது பாக்கித்தானில் இருக்கும் குஜ்ரான்வாலாவில் சட்டப் பயிற்சி மேற்கொண்டார். சுதந்திர இயக்கத்தில் ஈர்க்கப்பட்ட இவர், இளம் வயதிலேயே இந்திய தேசிய காங்கிரசு கட்சியில் சேர்ந்தார். 1921இல் பஞ்சாப் பிரதேச காங்கிரசு கமிட்டியின் செயலாளராக தேர்ந்தெடுக்கப்பட்டார். 1947இல் இந்தியா சுதந்திரம் அடைந்த நேரத்தில், இவர் கட்சியின் முக்கியமான உறுப்பினராக இருந்தார்.  

## முதலமைச்சராக
1949இல், கட்சி இவரை பஞ்சாப் மாநிலத்தின் முதல்வர் பதவிக்கு தேர்வு செய்தது. இவர் 1949 ஏப்ரல் 13 அன்று பதவியேற்று 1949 அக்டோபர் 18 வரை அப்பதவியில் பணியாற்றினார். சுதந்திர இந்தியாவில் முதல் தேர்தல்கள் 1952 இல் நடைபெற்றது, அந்த ஆண்டு முதல் முறையாக பஞ்சாப் சட்டமன்றம் அமைக்கப்பட்டது. இந்த நேரத்தில் மாகாணத் தேர்தலில் காங்கிரசு கட்சி வெற்றி பெற்றது, சச்சார் 1952 ஏப்ரல் 17 முதல் 1956 சனவரி 23 வரை மீண்டும் முதல்வராகப் பணியாற்றினார்.  

## ஆளுநராக
உள் கட்சி அரசியல் காரணமாக இவர் முதல்வர் பதவியிலிருந்து விலகிய பின்னர் ஒடிசாவின் ஆளுநராக ஒன்றிய அரசாங்கத்தால் நியமிக்கப்பட்டார். 1956 முதல் 1957 வரை ஆளுநராகப் பணியாற்றினார். பின்னர் ஆந்திராவின் ஆளுநராக 1957 முதல் 1962 வரை பணியாற்றினார்.  

## கைது நடவடிக்கை
நெருக்கடி நிலையின்போது, இந்திரா காந்தி மற்றும் அவரது மகன் சஞ்சய் காந்தி ஆகியோரின் அதிகரித்துவரும் சர்வாதிகாரத்திற்கு எதிராக பேசிய காரணத்தால் காங்கிரசு கட்சியின் வேறு சில அதிருப்தி தலைவர்களுடன் பழைய உறுப்பினரான இவரும் கைது செய்யப்பட்டார். .  

## தனிப்பட்ட வாழ்க்கை
சச்சார் தனது சொந்த சமூகத்தைச் சேர்ந்த ஒரு பெண்ணுடன் சிறு வயதிலேயே திருமணம் செய்து கொண்டார். இவரது மகன், ராஜீந்தர் சச்சார் (பி. 1923) தில்லி உயர்நீதிமன்றத்தின் தலைமை நீதிபதியாக பணியாற்றினார். மேலும் பிரபல சச்சார் குழுவின் தலைவராகவும் இருந்தார். இது இந்தியாவில் மத சிறுபான்மையினரின் நிலை குறித்த அறிக்கையை தயாரித்தது. .மூத்த இந்திய பத்திரிகையாளரும், இடதுசாரி ஆர்வலரும் மற்றும் அமைதி ஆர்வலரும் குல்தீப் நாய்யர் சச்சாரின் மருமகன் ஆவார்.
# இனியன் பன்னீர்செல்வம்


**இனியன் பன்னீர்செல்வம்** (*Panneerselvam Iniyan*) இந்தியாவின் 61 ஆவது சதுரங்க கிராண்டு மாசுட்டர் ஆவார். இவர் 2002 ஆம் ஆண்டு செப்டம்பர் மாதம் 13 ஆம் நாள் பிறந்தார்.  
இனியன் 2007 ஆம் ஆண்டு சூன் மாதத்தில் தனது முதல் கிராண்டு மாசுட்டர் தகுதிநிலையை எசுப்பானியாவில் நடைபெற்ற மோண்டு கேடா சதுரங்கப் போட்டியில் பெற்றார். 2018 ஆம் ஆண்டு பிப்ரவரி மாதம் செருமனியில் நடைபெற்ற போப்லிங்கன் சதுரங்கப் போட்டியில் இரண்டாவது தகுதிநிலையையும் இதே ஆண்டு சூலை மாதம் எசுப்பானியாவில் நடைபெற்ற பார்பெரா தெல் வேலசு சதுரங்கப் போட்டியில் மூன்றாவது தகுதிநிலையையும் அடைந்து பிடே அமைப்பு வழங்கும் கிராண்டு மாசுட்டர் பட்டத்தைப் பெற்றார்.  

2017 ஆம் ஆண்டில் அந்தோரா திறந்த நிலை போட்டியில் 4 ஆவது இடத்தைப் பிடித்ததும் 2018 ஆம் ஆண்டு சனவரியில் இத்தாலி நாட்டில் நடைபெற்ற விலோர்பா சதுரங்கப் போட்டியில் 2 ஆவது இடம் பெற்றதும் பிற சிறப்பான வெற்றிகளாகும். இப்போட்டியில் அங்கேரி நாட்டைச் சேர்ந்த இரிச்சர்டு ராப்போர்டு .முதலிடம் பிடித்தார்.  

2019 ஆம் ஆண்டு ஏப்ரல் மாதம் துபாய் திறந்தநிலை சதுரங்கப் போட்டியில் 7/9 புள்ளிகள் எடுத்து 1 முதல் 8 ஆவது வரையிலான இடத்தைப் பிடித்தார். இந்த போட்ட்டியை மாக்சிம் மாட்லகோவ் வென்றார்.  

2019 ஆம் ஆண்டு சூலை மாதத்தில் புதுதில்லியில் 18 வயதுக்கு உட்பட்டோருக்காக நடைபெற்ற பொதுநலவாய சதுரங்கப் போட்டியில் 7/7 புள்ளிகள் எடுத்து போட்டியை வென்றார்; அதே மாதத்தில் தாய்லாந்து நாட்டின் பட்டாயாவில் நட்டைபெற்ற சதுரங்கத் திருவிழாவில் இரண்டாவது இடம் பிடித்தார்.
# எம். கிருட்டிணன் நாயர் (அரசியல்வாதி)


திவான் பகதூர் **சர் மன்னாத் கிருட்டிணன் நாயர் (Sir Mannath Krishnan Nair)** (1870-1938) இவர் இந்திய தேசிய காங்கிரசைச் சேர்ந்த ஓர் இந்திய அரசியல்வாதியாவார். நீதிக் கட்சியின் சார்பில், தமிழ்நாடு சட்ட மேலவையின் உறுப்பினராகவும், காலனித்துவ கால சென்னை ஆளுநரின் நிர்வாகக் குழுவிலும் பணியாற்றியுள்ளார். திருவிதாங்கூர் உயர்நீதிமன்றத்தின் தலைமை நீதிபதியாகவும் பின்னர் 1914 முதல் 1920 வரை திருவிதாங்கூர் திவானாகவும் பணியாற்றினார்.  

## ஆரம்பகால வாழ்க்கை மற்றும் அரசியல் வாழ்க்கை
கிருட்டிணன் நாயர் சென்னை மாகாணத்தின் மலபார் மாவட்டத்தைச் சேர்ந்த நில உரிமையாளர்களான மன்னாத் குடும்பத்தில் 1870 இல் பிறந்தார் . கிருட்டிணன் நாயர் மலபார் மாவட்டத்தில் பள்ளிப்படிப்பையும், கொல்கத்தா அரசு கல்லூரி மற்றும் சென்னை கிருத்துவக் கல்லூரியில் உயர் கல்வியையும் பெற்றார். கிருட்டிணன் நாயர் ஒரு வழக்கறிஞராக சேருவதற்கு முன்பு சென்னை அரசு சட்டக் கல்லூரியில் சட்டம் பயின்றார்.  

இளம் வயதில், இவர் இந்திய தேசிய காங்கிரசில் சேர்ந்து அதன் கூட்டங்களில் பங்கேற்றார். இவர் 1904 இல் தமிழ்நாடு சட்ட மேலவைக்கு தேர்ந்தெடுக்கப்பட்டு 1904 முதல் 1910 வரை அதன் உறுப்பினராக பணியாற்றினார்.  

இவரது மகன்கள் இருவரும் ஆட்சிப்பணியில் இருந்தனர். மூத்த மகன் பி. ஏ. மேனன், பல நாடுகளில், இந்தியாவின் தூதராக இருந்தார். இரண்டாவது மகன், பி.எம். மேனனும் இந்திய அரசின் செயலாளராக இருந்தார். இவரது மகள் சென்னை மாகாணத்தில் அரசின் செயலாளராக இருந்த அப்பு நாயர் என்பவரை மணந்தார். இவர்களது மகள் ஆட்சிப்பணி அதிகாரியான பி. கோவிந்தன் நாயரை மணந்தார்.  

## திருவிதாங்கூரின் திவான்
கிருட்டிணன் நாயர் 1914 ஆம் ஆண்டில் திருவிதாங்கூரின் திவானாக நியமிக்கப்பட்டார். இவருக்குப் பிறகு பெருங்காவூர் ராஜகோபாலாச்சாரி பதவிக்கு வந்தார். கிருட்டிணன் நாயர் 1914 முதல் 1920 வரை திருவிதாங்கூரின் திவானாக பணியாற்றினார்.  

## நீதிக் கட்சி
1920 ஆம் ஆண்டில், நாயர் நீதிக் கட்சியில் சேர்ந்து 1920 மற்றும் 1923 தேர்தல்களில் வெற்றி பெற்றார். பிந்தையது 1922 மோப்லா கலவரத்தைத் தொடர்ந்து மலபார் மாவட்டத்தில் வகுப்புவாத சூழ்நிலையை மையப்படுத்தியதாகக் கூறப்படுகிறது.  

அப்போதைய சென்னை ஆளுநராக இருந்த கோசென் பிரபு சைமன் கமிஷனுக்கு எதிராக நீதிக் கட்சி சுயாட்சிக் கட்சியுடன் கைகோர்த்தபோது, நீதிக் கட்சியைக் கவரும் பொருட்டு, அப்போது நீதிக்கட்சி உறுப்பினராக இருந்த கிருட்டிணன் நாயரை தனது சட்ட உறுப்பினராக நியமித்தார். சட்ட உறுப்பினராக, முத்துலட்சுமி ரெட்டி நிறைவேற்றிய *தேவதாசி* மசோதாவுக்கு கிருட்டிணன் நாயர் ஆதரவு தெரிவித்தார்.  

## இறப்பு
கிருட்டிணன் நாயர் 1938 இல் இறந்தார்.  

## மரியாதை
1930 சனவரியில், கிருட்டிணன் நாயர் இந்தியப் பேரரசின் ஒழுங்கு கௌரவாமான *நைட் கமாண்டராக* நியமிக்கப்பட்டார் .
# சாரதா மேத்தா


**சாரதா மேத்தா (Sharda Mehta)** (1882 சூன் 26 - 1970 நவம்பர் 13) இவர் ஓர் இந்திய சமூக சேவகரும், பெண்கள் கல்வியின் ஆதரவாளரும் மற்றும் குசராத்தி எழுத்தாளரும் ஆவார். சமூக சீர்திருத்தவாதிகளின் குடும்பத்தில் பிறந்த இவர், நவீன குசராத் மாநிலத்தில் முதல் இரண்டு பெண் பட்டதாரிகளில் ஒருவராக இருந்தார். இவர் பெண்கள் கல்வி மற்றும் பெண்கள் நலனுக்காக நிறுவனங்களை நிறுவினார். இவர் பல கட்டுரைகள் மற்றும் ஒரு சுயசரிதை மற்றும் சில படைப்புகளை மொழிபெயர்த்துள்ளார்.  

## ஆரம்பகால வாழ்க்கை மற்றும் குடும்பம்
(இடது) மற்றும் இரவீந்திரநாத் தாகூர் (மத்தியில்) ஆகியோருடன் சாரதா மேத்தா (வலது) ]]  
சாராதா மேத்தா 1882 சூன் 26 அன்று அகமதாபாத்தில் நீதித்துறை அதிகாரியான கோபிலால் மணிலால் துருவா மற்றும் பாலாபென் ஆகியோரின் மகளாக ஒரு நகர் பிராமணக் குடும்பத்தில் பிறந்தார். இவர் ஒரு சமூக சீர்திருத்தவாதியும் கவிஞருமான போலாநாத் திவேத்தியாவின் தாய்வழி பேத்தியாவார். 1919 இல் நவஜீவன் அறக்கட்டளை என்ற இதழை வெளியிடுவதில் இந்தூலால் யாக்னிக் என்பவருக்கு உதவினார்.  

1928 இல் அகமதாபாத்தில் நடைபெற்ற குசராத் உழவர் மாநாட்டு நிகழ்ச்சியில் பங்கேற்றார். பர்தோலி சத்தியாக்கிரகத்தின் தீர்வுக்கான பிரதிநிதியின் உறுப்பினராக பம்பாய் ஆளுநரை சந்தித்தார். 1929 ஆம் ஆண்டில், அகமதாபாத்தில் உள்ள துணி ஆலைகளில் தொழிலாளர் நிலைமைகள் குறித்து தொழிலாளர் தொடர்பான ராயல் கமிஷன் முன் இவர் முன்வைத்தார். 1930இல் ஒத்துழையாமை இயக்கத்தின் போது இவர் மதுபானக் கடைகளுக்கு முன்னால் மறியல் செய்தார். 1931 ஆம் ஆண்டில், இவர் ஒரு காதி கடையை நிறுவி, அகமதாபாத்தின் செர்தா அருகே தனது கணவரின் ஆசிரமத்தில் பணிபுரிந்தார். 1934 ஆம் ஆண்டில்,இவர் *அப்னா கர் நி துகான்* என்ற கூட்டுறவு கடையை நிறுவினார்.  

இந்த ஆண்டுகளில் அகமதாபாத், பரோடா மற்றும் மும்பையில் உள்ள பல கல்வி மற்றும் பெண்கள் நல நிறுவனங்களுடன் மேத்தா தொடர்பு கொண்டிருந்தார். அத்துடன் பரோடா மக்கள் சங்க உறுப்பினராகவும் இருந்தார். இவர் 1931 முதல் 1935 வரை அகமதாபாத் நகராட்சியில் உறுப்பினராக இருந்தார். 1934 ஆம் ஆண்டில், பெண்கள் நலனுக்காக ஜோதி சங்கத்தை நிறுவினார். மேலும்பரோடாவின் மகாராணியின் (இரண்டாம் சிம்னாபாய்) *இந்திய வாழ்க்கையில் பெண்கள் நிலை* (1911) என்ற நூலை *இந்துஸ்தான்மா ஸ்த்ரீயு சமாஜிக் சதான்* அல்லது *இந்துஸ்தன்னா சமாஜிக் ஜீவன்மா ஸ்த்ரீனு சதான்* (1915) என்ற பெயரில் மொழி பெயர்த்தார். சாத்தே அன்னபாவின் நூலையும் 'வர்ணனே காந்தே' என்ற பெயரில் மொழிபெயர்த்தார்.  

## இறப்பு
இவர் 1970 நவம்பர் 13, அன்று வல்லப் வித்யாநகரில் இறந்தார்.  

## நூலியல்
-
# சமச்சீர் கோட்டுரு


கோட்டுருவியலில் *G* என்ற கோட்டுரு **சமச்சீரானது** அல்லது **சமச்சீர் கோட்டுரு** (*symmetric*) எனில் அது கீழ்வரும் முடிவினை நிறைவு செய்ய வேண்டும்:  

*G* இன் அடுத்துள்ள முனைகளின் இரண்டு இருமங்கள் *u*<sub>1</sub>—*v*<sub>1</sub> மற்றும் *u*<sub>2</sub>—*v*<sub>2</sub> எனில்:  
:*f*(*u*<sub>1</sub>) = *u*<sub>2</sub> and *f*(*v*<sub>1</sub>) = *v*<sub>2</sub>. என்றவாறு *f* : *V*(*G*) → *V*(*G*) என்ற கோட்டுரு தன்னுருவாக்கம் இருக்கும்.  

சமச்சீர் கோட்டுரு என்பதை அது "வில்-கடப்புக் கோட்டுரு" (arc-transitive) என்றும் கூறப்படுகிறது. (இங்கு ஒரு கோட்டுருவின் வில் (arc) என்பது கோட்டுருவின் இரு அடுத்துள்ள முனைகளின் வரிசை இருமத்தைக் குறிக்கிறது).  

சமச்சீர் கோட்டுருவினைப் பின்வருமாறும் விளக்கலாம்:  
:கோட்டுருவின் தன்னுருவாக்கக் குலமானது கோட்டுருவின் முனைகளின் வரிசை இருமங்களின்மீது கடப்புத்தன்மையுடன் செயற்பட்டால் அக்கோட்டுரு சமச்சீரானது ஆகும் இதுமாதிரியான கோட்டுரு சிலசமயங்களில் "1-வில்-கடப்பு" (1-arc-transitive) என்றும் அழைக்கப்படும்.  

வரையறைப்படி, தனித்துள்ள முனைகளற்ற சமச்சீர் கோட்டுருக்கள் முனை-கடப்புக் கோட்டுருக்களாகவும் இருக்கும். இத்தகையக் கோட்டுருக்கள் "அரை-கடப்புக் கோட்டுரு"க்களென அழைக்கப்படுகின்றன.
# ஏழாம் ராமேசஸ்



**ஏழாம் ராமேசஸ்** (**Ramesses VII**), பண்டைய எகிப்தின் புது எகிப்திய இராச்சியத்தை கிமு 1136 முதல் 1129 முடிய ஏழு ஆண்டுகள் மட்டுமே ஆண்ட இருபதாம் வம்சத்தின் ஆறாம் பார்வோன் ஆவார்  

பார்வோன் ஆறாம் ராமேசேசின் மகனான ஏழாம் ராமேசேசின் ஆட்சிக் காலம் கிமு 1138 - 1131 முடிய என பிற தொல்லியல் அறிஞர்கள் கணித்துள்ளனர்.  

## ஏழாம் ராமேசேசின் கல்லறை மற்றும் ஈமச்சடங்குக்கான பொருட்களும் கருவிகள்

ஏழாம் ராமேசேஸ் இறந்த பிறகு, அவரது மம்மி மன்னர்களின் சமவெளியில் கல்லறை எண் 1-இல் புதைக்கப்பட்டது. கல்லறையில் அவரது மம்மியை, தொல்லியல் அறிஞர்களால் கண்டெடுக்க முடியவில்லை எனினும், பிற பார்வோன்களின் நான்கு கோப்பைகளில் எகிப்திய பார்வோன்களின் பெயர்கள் பொறித்திருப்பதை கண்டெடுத்தனர். மேலும் கல்லறையில் பிற பார்வோன்களின் சிதிலமடைந்த மம்மிகள் மற்றும் ஈமச்சடங்குகளுக்கான பொருட்களை கண்டெடுத்தனர்.  

## இதனையும் காண்க
- பண்டைய எகிப்திய பாரோக்கள்
- பண்டைய எகிப்திய அரசமரபுகள்
# அரை-சமச்சீர் கோட்டுரு


கோட்டுருவியலில் **அரைச்-சமச்சீர் கோட்டுரு** (*semi-symmetric graph*) என்பது விளிம்புக்-கடப்பு மற்றும் ஒழுங்கு கோட்டுருவாகவுள்ள ஒரு திசையற்ற கோட்டுருவாகும்.  

ஒரு கோட்டுருவில்:  
:ஒவ்வொரு முனைகளின் படுகை விளிம்புகளின் எண்ணிக்கை சமமாகவும்  
:கோட்டுருவின் ஏதேனுமொரு விளிம்பை அதன் மற்றுமொரு விளிம்புடன் இணைக்கும் சமச்சீரும் இருந்து,  
:ஒன்றை மற்றதுடன் இணைக்கும் கோர்ப்பு இல்லாமல் சில முனை இருமங்கள் இருந்தால்,  
:அக்கோட்டுரு அரைச்-சமச்சீர் கோட்டுருவாகும்.  

## பண்புகள்
அரைச்-சமச்சீர் கோட்டுரு ஒரு இருகூறு கோட்டுருவாக இருக்கும். அந்த இருகூறுகளின் முனை கணங்கள் ஒவ்வொன்றின் மீதும் அரைச்-சமச்சீர் கோட்டுருவின் தன்னுருவாக்கக் குலமானது கடப்புப்பண்புடன் செயற்படும்.  

எடுத்துக்காட்டாக, படத்திலுள்ள போல்க்மன் கோட்டுருவில் பச்சை முனைகள் சிவப்பு முனைகளுடன் எந்தவொரு தன்னுருவாக்கத்தாலும் கோர்க்கப்பட முடியாது. ஆனால் ஒரே நிறத்திலமைந்த ஒவ்வொரு இரு முனைகளும் ஒன்று மற்றதுடன் சமச்சீராக உள்ளது.  

## வரலாறு
முதன்முதலாக இ. டௌபேர் என்பவரால் அரைச்-சமச்சீர் கோட்டுருக்கள் குறித்து ஆய்வு செய்யப்பட்டது. பின்னர் 1967 இல் ஜோன் போல்க்மன் என்ற அமெரிக்கக் கணிதவியலாளர் தனது ஆய்வறிக்கையில் மிகச்சிறிய அரைச்-சமச்சீர் கோட்டுரு குறித்த தகவலை இணைத்திருந்தார். 20 முனைகள் கொண்ட அந்த கோட்டுரு தற்போது "போல்க்மன் கோட்டுரு" என அழைக்கப்படுகிறது அரை சமச்சீர் என்ற பெயர் 1978 இல் மிக்கைல் கிலின் (Klin) என்பாரால் பயன்படுத்தப்பட்டது.
# தியோடர் தாம்சன் பிளைன்


**தியோடர் தாம்சன் பிளைன்** *(Theodore Thomson Flynn)* ஓர் ஆத்திரேலிய கடல் உயிரியலாளர் ஆவார். இவர் 1883 ஆம் ஆண்டு அக்டோபர் மாதம் 11 ஆம் நாள் பிறந்தார். தாசுமேனியா, ஐக்கிய இராச்சியம் இரண்டு இடங்களிலும் இவர் பேராசிரியராகப் பணிபுரிந்தார்.  

ஆத்திரேலியாவின் நியூ சவுத் வேல்சில் இருக்கும் கொராகியில் யெசி பி. மற்றும் யான் பிளைன் ஆகியோருக்கு மகனாக பிளைன் பிறந்தார். 1909 ஆம் ஆண்டில் பிளைன் தாசுமானியா பல்கலைக்கழகத்தில் உயிரியல் விரிவுரையாளராக பணியாற்றினார். 1911 ஆம் ஆண்டில் இவர் பேராசிரியரானார், 1930 ஆம் ஆண்டு வரை அங்கு கற்பித்தார். 1909 ஆம் ஆண்டு சனவரி மாதம் 23 அன்று லில்லி மேரி யங்கை மணந்தார். பின்னர் வடக்கு அயர்லாந்திற்கு குடிபெயர்ந்த பிளைன் அங்கு குயின்சு பெல்ஃபாசுட் பல்கலைக்கழகத்தில் விலங்கியல் தலைவராக 1931 ஆம் ஆண்டு முதல் 1948 ஆம் ஆண்டு வரை பணியாற்றினார். பெல்ஃபாசுட் திடீர் தாக்குதலுக்குப் பின்னர் பிளைன் அந்நகரின் தலைமை விபத்து அதிகாரியாக இருந்தார். திரைப்பட நடிகர் எரோல் பிளைன் இவரது மகன் ஆவார். தான் கண்டுபிடித்த புதிய இனத்திற்கு தன் மகனின் பெயரான எரோல் பிளைன் நினைவாக கிப்போன்சியா எரோலி எனப் பெயரிட்டார் . தியோடர் பிளைன் இங்கிலாந்தின் ஆம்ப்சயரில் உள்ள லிசுவில் 1968 ஆம் ஆண்டு அக்டோபர் 23 ஆம் நாள் காலமானார் . .
# தோட்டக்காரி


**தோட்டக்காரி** 1963 ஆம் ஆண்டில் திரையிடப்பட்ட ஒரு ஈழத்துத் தமிழ்த் திரைப்படம். வி. தங்கவேலு இப்படத்தைத் தயாரித்தார். இலங்கையில் வெளியான முதலாவது 35மிமீ முழுநீளத் தமிழ்த் திரைப்படம் இதுவாகும். அவரே திரைக்கதை, வசனம், மற்றும் பாடல்களையும் எழுதியிருந்தார்.  

## வரவேற்பு
தோட்டக்காரி திரைப்படம் 1963 செப்டம்பர் 27 இல் நாடெங்கும் வெளியிடப்பட்டது. முதலாவது தமிழ்த் திரைப்படம் என்ற வகையில் எதிர்பார்ப்பு இதற்கு இருந்தது. கொழும்பில் இரண்டு திரையரங்குகளில் 2 வாரங்களும், ஏனைய இடங்களில் ஒரு வாரமும், அல்லது அதற்குக் குறைந்த நாட்களும் ஓடியிருந்தது.  

## துணுக்குகள்
- படத்தின் ஆரம்பத்தில் இலங்கை தொழிலாளர் காங்கிரஸ் தலைவர் எஸ். தொண்டமான், சனநாயகத் தோட்டத் தொழிலாளர் காங்கிரஸ் தலைவர் ஏ. அசீஸ் ஆகியோரின் உரைகள் இணைக்கப்பட்டிருந்தன.
- செல்வம் பெர்னாண்டோ கதாநாயகிக்காகப் பின்னணிக் குரல் கொடுத்திருந்தார்.
# வி. கோபாலகிருட்டிணன் (நடிகர்)



**வெங்கட்ராமன் கோபாலகிருஷ்ணன் (Venkataraman Gopalakrishnan)** (பிறப்பு:1933 - இறப்பு: 1998 ஏப்ரல் 29) இவர் ஓர் இந்திய மேடை மற்றும் திரைப்பட நடிகர் ஆவார். இவர் 20 ஆம் நூற்றாண்டின் பிற்பகுதியில் தமிழ்த் திரைப்படங்களில் தீவிரமாக நடித்து வந்தார். இவர் எதிர்மறை மற்றும் துணை வேடங்களில் நடித்ததில் நன்கு அறியப்பட்டவர். ஆனால் ஒரு வெற்றிகரமான கதாபாத்திர நடிகராகவும் இருந்தார். ஐந்து தசாப்தங்களுக்கு மேலாக நீடித்த ஒரு வாழ்க்கையில், தமிழ், தெலுங்கு மற்றும் இந்தி போன்ற மொழிகளில் 400 க்கும் மேற்பட்ட திரைப்படங்களில் நடித்துள்ளார். இவரது வலுவான வசன உச்சரிப்பையும் ஆங்கிலத்தையும் திரையுலகம் பாராட்டியது.  

## ஆரம்ப கால வாழ்க்கை
கோபாலகிருட்டிணன் 1933இல் திருச்சிராப்பள்ளியில் பிறந்தார். தனது 9 வயதில், குழந்தை கலைஞராக தனது வாழ்க்கையைத் தொடங்கினார். இவர் திருச்சிராப்பள்ளி செயின்ட் ஜோசப் கல்லூரியில் சேர்ந்து இளங்கலை பட்டம் பெற்றார். பின்னர் சென்னைக்குச் சென்று சென்னை பல்கலைக்கழகத்தில் சேர்ந்து முதுகலை பட்டம் பெற்றார். மேடை நாடகங்களில் ஆர்வம் காட்டிய இவர், தமிழ் நாடகக் குழுவில் சேர்ந்து மேடை நாடகங்களில் நடிக்கத் தொடங்கினார்.  

## தனிப்பட்ட வாழ்க்கை
கோபாலகிருட்டிணன் இலலிதா என்பவரை மணந்தார். இவர்களுக்கு இரண்டு மகன்கள் இருந்தனர். இவர் 1998 ஏப்ரல் 29 அன்று இறந்தார்.
# நிக்கோலே இலியோன்

**நிக்கோலே இலியோன்** *(Nicolae Leon)* ஓர் உருமேனிய உயிரியலாளர் ஆவார். இவர் 1862 ஆம் ஆண்டு ஏப்ரல் மாதம் 15 ஆம் நாள் பிறந்தார். இவர் இயற்கை ஆர்வலர் கிரிகோர் ஆண்டிபாவின் ஒன்றுவிட்ட அண்ணன் ஆவார்.  

இலியோன் உருமேனியாவின் போட்டோசானி மாகாணத்திலுள்ள கர்டெசுட்டி ஆட்சிப்பகுதிக்கு உட்பட்ட பைசெனி என்ற கிராமத்தில் பிறந்தார். 1881 ஆம் ஆண்டு முதல் இவர் ஐயாசி பல்கலைக்கழகத்தின் மருத்துவப் புலத்தில் படித்தார். 1884 ஆம் ஆண்டில் விலங்கியல் படிப்பதற்காக யெனா பல்கலைக்கழகத்திற்குச் சென்று, 1887 ஆம் ஆண்டு பட்டம் பெற்றார். ஐயாசிக்கு திரும்பிய பின்னர் இவர் 1889 ஆம் ஆண்டு மருத்துவப் புலத்தின் பேராசிரியராக ஆனார். பின்னர் இவர் அம்மருத்துவ நிறுவனத்தின் கல்வித் தலைவராகவும் பின்னர் 1918 மற்றும் 1920-1921 ஆம் ஆண்டுகளில் ஐயாசி பல்கலைக்கழகத்தின் கல்லூரித் தலைவராகவும் இருந்தார்.  

1931 ஆம் ஆண்டு அக்டோபர் 4 அன்று நிக்கோலே இலியோன் காலமானார்
# சிறிபாத சுப்ரமண்ய சாத்திரி



**சிறிபாத சுப்ரமண்ய சாத்திரி (Sripada Subrahmanya Sastry)**1891-1961) இவர் ஆந்திராவைச் சேர்ந்த ஒரு தெலுங்கு எழுத்தாளர் ஆவார் சிறுகதைகள், புதினங்கள், இலக்கிய கட்டுரைகள் ஆகியவை இவரது முக்கிய படைப்புகளில் அடங்கும். மேலும் இவர் கவனகத்தையும் நிகழ்த்தினார். தெலுங்கு இலக்கியத்திற்கு இவர் செய்த பங்களிப்புகளால் இவர் *அடுனிகா கதா சக்ரவர்த்தி* (நவீன சிறுகதைகளின் அரசன்) என்று அழைக்கப்படுகிறார். இவர் வால்மீகி ராமாயணம் முழுவதையும் தெலுங்கு உரைநடைக்கு மொழிபெயர்த்தார். இவர் *பிரபுத்த ஆந்திரா* என்ற பத்திரிகையை ஒன்பது ஆண்டுகள் நடத்தி வந்தார்.  

## ஆரம்ப கால வாழ்க்கை
சுப்ரமண்ய சாத்திரி 1891 ஏப்ரல் 23 அன்று ஆந்திராவின் கிழக்கு கோதாவரி மாவட்டம் போலமுருவில் இலட்சுமிபதி சோமயாஜுலு மற்றும் மகாலட்சுமி சோடம்மா ஆகியோருக்கு ஒரு பிராமண குடும்பத்தில் பிறந்தார். ஒரு வேத அறிஞரான இவரது தந்தை இவரை சமசுகிருதத்தில் பாரம்பரிய இந்து வேதங்களைத் தவிர வேறு எதையும் படிக்க அனுமதிக்கவில்லை. தனது தந்தையின் விருப்பப்படி பாரம்பரிய கல்வியை முடித்த இவர் பின்னர் முறையான கல்வியைத் தொடர்ந்தார்.  
## படைப்புகள்

சுப்ரமண்ய சாத்திரி 75 கதைகள் எழுதினார். இவரது கதைகளை காதல், கலாச்சாரம், புத்திமதி, குடும்ப வாழ்க்கை, குற்றச்செயல், மொழியியல், வரலாறு போன்ற தலைப்புகளாக பிரிக்கலாம். மேலும், சிறிபாதா பல கவிதைகள், புதினங்கள், நாடகங்கள், மொழிபெயர்ப்புகள் மற்றும் மருத்துவ நூல்களை எழுதியுள்ளார். அவற்றில் சில: அதபாலி, ரக்‌ஷா பந்தனா, ராஜராஜு, கலாம்போட்டு, வீரபுஜா, வீரங்கனா, மகாபக்த விஜயம், ஆயுர்வேத யோகா முக்தாவலி, வைத்யகரனய வாகைரா போன்றவை.  

சாத்திரி தனது சுயசரிதை, அனுபவங்கள் மற்றும் நினைவுகளை எட்டு தொகுதிகளாக வெளியிட விரும்பினார். ஆனால் சாத்திரியின் அகால மரணத்துடன், அது மூன்று தொகுதிகளுக்குள் சிக்கிக்கொண்டது. இவரது படைப்புகள் ஆந்திரப்பிரதேசப் பள்ளிகள் மற்றும் கல்லூரிகளின் பாடத்திட்டத்திலும் உள்ளன.  

## இறப்பு
சுப்ரமண்யாஸ்திரி 1961 பிப்ரவரி 25, அன்று ராஜ மகேந்திரவரத்தில் காலமானார்.  
## படைப்புகள்

- அனுபவலு ஞாபகலுனு (அனுபவங்களும் நினைவுகளும்)
# சுதா படேல்

**சுதா படேல் (Sudha Patel)** 1976 இல் பிறந்த இவர் இந்தியாவின் இளைய தேர்ந்தெடுக்கப்பட்ட முதல்பார்வையற்ற கிராமப் பஞ்சாயத்துத் தலைவராவார். குசராத்தின் ஆனந்த் மாவட்டத்தில் சாங்கா கிராமத்தின் பஞ்சாயத்துத் தலைவராக 1995 சூனில் தேர்ந்தெடுக்கப்பட்டார் . பட்டேல் உலகின் புகழ்பெற்ற பத்து சிறந்த இளம் நபர்கள் (1997) விருதினைப் பெற்றுள்ளார். மேலும் சிறந்த பெண் பஞ்சாயத்து தலைவரான இந்திய விருது , மற்றும் இந்தியக் குடியரசுத் தலைவரால் ஜெகதீஷ் கே படேல் விருது ஆகியவை இவருக்கு வழங்கப்பட்டது .  

## ஆரம்ப கால வாழ்க்கை
அகமதாபாத்திலிருந்து 120 கி.மீ தூரத்தில் குசராத்தின் ஆனந்த் மாவட்டத்தில் பெட்லாட் வட்டத்தின் சாங்கா கிராமத்தில் ஒரு விவசாய குடும்பத்தில் படேல் பிறந்தார். செல்வத்தின் தெய்வமான லட்சுமியைப் போல அதிர்ஷ்டசாலி என்று சில கிராமவாசிகள் நினைத்ததால், இவர் பிறந்த ஆண்டு ஒரு நல்ல அறுவடை ஏற்பட்டது என்வும், பெற்றோரை சிசுக்கொலையில் இருந்து தடுத்ததால்தான் தான் இன்று உயிரோடு இருப்பதையும் வெளிப்படுத்தியுள்ளார்.  

சுதா படேல், இந்தியாவின் குசராத்தின் ஆனந்தில் உள்ள சர்தார் படேல் பல்கலைக்கழகத்தில் சட்டத்தில் பட்டம் பெற்ற முதல் பார்வையற்ற பட்டதாரியாவார். இவரது பாலினம் மற்றும் இவரது மாற்றுத்திறன் காரணமாக, ஒரு கிராமப் பஞ்சாயத்துத் தலைவராக வேண்டும் என்ற விருப்பத்தை வெளிப்படுத்தியபோது முதலில் மறுத்தார். ஆனால் தேர்தலில் வெற்றி பெற்று தனது கிராமத்தின் முதல் பெண் கிராமப் பஞ்சாயத்துத் தலைவரானார்.  

## தொழில்
கிராமப் பஞ்சாயத்துத் தலைவர் என்பதைத் தவிர, படேல் இப்போது ஆனந்தில் உள்ள ஒரு தனியார் அறக்கட்டளையில் திட்ட ஒருங்கிணைப்பாளராக பணிபுரிகிறார். இது மாற்றுத் திறனாளிக் குழந்தைகளுக்கு உதவுகிறது. பார்வையற்றோருக்கான தேசிய சங்கத்தின் ஆனந்த் கிளையின் கௌரவ பொதுச் செயலாளராகவும், அகமதாபாத்தை தளமாகக் கொண்ட பார்வையற்றோர் மக்கள் சங்கத்தின் உறுப்பினராகவும் உள்ளார்.  

கிராமப் பஞ்சாயத்துத் தலைவரார் என்ற முறையில், சுதா உள்கட்டமைப்பு வளர்ச்சியில் கவனம் செலுத்தியுள்ளார். நிறுவனங்களுக்கு ஏரிகளை வாடகைக்கு எடுத்து கிராமத்திற்கு வருமானம் ஈட்டவும் படேல் முக்கியப் பங்கு வகித்துள்ளார். இவர் குடும்பக் கட்டுப்பாடு திட்டங்களையும் தொடங்கினார். மேலும் இவர் நடத்தும் அபிவிருத்தித் திட்டங்களுக்காக 10 இலட்சம் இந்திய ரூபாயைத் திரட்டினார்.  

படேல் மாற்றுத் திறனாளிகளுக்காக பல திட்டங்களையும் நடத்துகிறார். பெட்லாட் வட்டத்தின் சுமார் 85 கிராமங்களில் புனர்வாழ்வு திட்டங்களை நடத்திய இவர், சுமார் 800 மாற்றுத்திறனாளிகளை பதிவு செய்துள்ளார். மேலும் 80க்கும் மேற்பட்ட பார்வையற்ற குழந்தைகளை பள்ளிகளில் சேர்த்துள்ளார். வருடாந்திர 10ஆம் வகுப்பு மற்றும் 12ஆம் வகுப்புத் தேர்வுகளை எழுதுவதில் பார்வைகுறபாடுடைய மற்றும் மாற்றுத்திறனாளி மாணவர்களுக்கு உதவ சொல்வதை எழுதுபவர்களை ஏற்பாடு செய்வதில் படேலின் பணி பரவலாக பாராட்டப்பட்டது.  

கிராம உடற்தகுதியை தனிப்பட்ட நோக்கமாக மாற்றிய படேல், தனது பஞ்சாயத்து மக்களுக்கு யோகா கற்றுக்கொடுக்கிறார்.  

## அங்கீகாரம்
படேல் தனது பணிக்கு தேசிய மற்றும் சர்வதேச அங்கீகாரத்தைப் பெற்றுள்ளார். 1997 நவம்பர் 18, அன்று, உலகின் இளம் நபருக்கான சர்வதேச ஜூனியர் சேம்பர் விருதை வென்ற இளைய நபர் என்ற பெருமையைப் பெற்றார். அந்த ஆண்டு இவர் சர்வதேச ஜூனியர் சேம்பர் வழங்கிய மிகச்சிறந்த இளம் நபர் விருதையும் பெற்றார். பிலிப்பைன்ஸ் அதிபரால் இவருக்கு இவ்விருது வழங்கப்பட்டது. புதுதில்லியின் சமூக அறிவியல் கழகத்தின் சிறந்த பெண் பஞ்சாயத்து தலைவர் விருதையும், பார்வையற்றோருக்கான தேசிய சங்கத்தின் நீலம் ரங்கா தேசிய விருதையும் பெற்றுள்ளார்.
# சுஸ்தா



**சுஸ்தா** (**Susta**) தெற்கு நேபாளத்தின் மாநில எண் 5-இல் உள்ள நவல்பராசி மாவட்டத்தில் அமைந்த கிராமிய நகராட்சி ஆகும்  

91.24 சதுர கிலோ மீட்டர் பரப்பளவும், 5 வார்டுகளும், 35,890 மக்கள்தொகையும் கொண்ட சுஸ்தா கிராமிய நகராட்சி, இந்தியாவின் வடக்கு பிகார் மாநிலத்தின் எல்லையை ஒட்டியுள்ளது. சுஸ்தா கிராமிய நகராட்சி 10 மார்ச் 2017 அன்று புதிதாக நிறுவப்பட்டது.
# இந்திய சேவகர்கள் சங்கம்


**இந்திய சேவகர்கள் சங்கம்** (*Servants of India Society*) என்பது தக்காண கல்விச் சங்கத்தை விட்டு வெளியேறிய கோபால கிருஷ்ண கோகலே 1905 ஆம் ஆண்டு சூன் 12 ஆம் தேதி மகாராட்டிடிராவின் புனேவில் உருவாக்கிய ஓர் சங்கமாகும்.. இவருடன் சமூக மற்றும் மனித வளர்ச்சியை ஊக்குவிக்கவும், இந்தியாவில் பிரிட்டிசு ஆட்சியை அகற்றவும் விரும்பிய நடேசு அப்பாஜி திராவிட், கோபால கிருஷ்ணா தியோதர் மற்றும் அனந்த் பட்வர்தன் போன்ற படித்த ஒருசில இந்தியர்களும் இருந்தனர்.  

## நோக்கம்
கல்வி, சுகாதாரம், சுகாதாரப் பாதுகாப்பு ஆகியவற்றை ஊக்குவிப்பதற்கும், தீண்டாமை மற்றும் பாகுபாடு, குடிப்பழக்கம், வறுமை, பெண்கள் மீதான அடக்குமுறை மற்றும் உள்நாட்டு துஷ்பிரயோகம் ஆகியவற்றின் சமூக தீமைகளை எதிர்த்துப் போராடுவதற்கும் இந்த சங்கம் பல பிரச்சாரங்களை ஏற்பாடு செய்தது. நாக்பூரிலிருந்து தி கிட்டாவாடா என்ற ஆங்கில பத்திரிக்கை 1911 இல் தொடங்கியது. முக்கிய இந்தியர்கள் அதன் உறுப்பினர்களாகவும் தலைவர்களாகவும் இருந்தனர். அரசியல் நடவடிக்கைகள் மற்றும் இந்திய தேசிய காங்கிரசு போன்ற அமைப்புகளிலிருந்து விலகி இருக்க அது முடிவு செய்தது.  

## அமைப்பு
1915 இல், கோகலே இறந்த பின்னர் சங்கத்தின் அடிப்படை சுருங்கியது, 1920 களில் மகாத்மா காந்தி காங்கிரசின் தலைவர் ஆனவுடன், நாடு முழுவதும் பொதுமக்கள் அளவில் சமூக சீர்திருத்த பிரச்சாரங்களை ஆரம்பித்து, இளம் இந்தியர்களை ஈர்த்தார். இருப்பினும், இது ஒரு குறைவான உறுப்பினர்களை கொண்டிருந்தாலும் இதன் நடவடிக்கைகளைத் தொடர்ந்து வருகிறது. இது மகாராட்டிடிராவின் புனே நகரில் அதன் தலைமையகத்தைக் கொண்டுள்ளது.  

### கிளைகள்
தனுர் அருகே உள்ள தேவதார் அரசு மேல்நிலைப் பள்ளி வளாகத்தில் உள்ள கோபால கிருஷ்ண தேவதாரின் சிலை]]  
இது உத்தரப் பிரதேசம், ஒடிசா, அலகாபாத் மற்றும் உத்தராகண்டம் போன்ற பல்வேறு மாநிலங்களில் அதன் கிளைகளைக் கொண்டுள்ளது. இது தொடக்கப் பள்ளிகள், பழங்குடியின சிறுவர்களுக்கான குடியிருப்பு விடுதி, பழங்குடிப் பெண்களுக்கான ஆசிரம வகை பள்ளிகள், குழைந்தை மையங்கள் போன்றவற்றை கவனித்து வருகிறது. ஒடிசாவில் கட்டக், சவுத்வார் மற்றும் ராயகடாவிலும் இதன் மையங்கள் உள்ளன. இது ஒடிசாவில் ஒரு அனாதை இல்லத்தையும் நடத்துகிறது.
# அமோனியம் யுரேனைல் கார்பனேட்டு


**அமோனியம் யுரேனைல் கார்பனேட்டு** *(Ammonium uranyl carbonate)* என்பது UO<sub>2</sub>CO<sub>3</sub>•2(NH<sub>4</sub>)<sub>2</sub>CO<sub>3</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். யுரேனைல் அமோனியம் கார்பனேட்டு என்ற பெயராலும் இது அழைக்கப்படுகிறது. யுரேனியத் தொழிற்சாலைகளில் இதை சுருக்கமாக யுஏசி என்கிறார்கள். யுரேனியம் அறுபுளோரைடை (UF6) யுரேனியம் ஈராக்சைடாக (UO2) மாற்றும் செயல்முறையில் ஒரு முக்கியமான வேதியியல் கூறாக இது கருதப்படுகிறது.  

அமோனியம் யுரேனைல் கார்பனேட்டுடன் நீராவியையும் ஐதரசனையும் 500 முதல் 600 பாகை செல்சியசு வெப்பநிலையில் சேர்த்தால் யுரேனியம் ஈராக்சைடு கிடைக்கும். நீரிய யுரேனைல் நைட்ரேட்டின் வடிநீர்மத்தை அமோனியம் பைகார்பனேட்டுடன் சேர்த்து சூடுபடுத்தி அமோனியம் யுரேனைல் கார்பனேட்டை திண்மநிலை விழ்படிவாக உருவாகிறது. கரைசலிலிருந்து இத்திண்மம் பிரிக்கப்பட்டு மெத்தனால் சேர்த்து உலர்த்தி ஐதரசனுடன் உயர்வெப்பநிலைக்கு சூடாக்கினால் நேரடியாக யுரேனியம் ஈராக்சைடு தூளாகத் தயாரிப்பது மற்றொரு தயாரிப்பு முறையாகும்.  

அமோனியம் யுரேனைல் கார்பனேட்டு யுரேனியம் ஈராக்சைடு தூளானது எளிமையான பாய்வும் 10 µ அளவுக்கு சொரசொரப்பும் புரைமமும் 5மீ2/கிராம் மேற்பரப்பும் கொண்டு கட்டியாக்கலுக்கு பொருத்தமானதாக உள்ளது. மணித்திரளாக்கம் என்ற படிநிலை இம்முறையில் தவிர்க்கப்படுகிறது. அணுக்கரு எரிபொருள் கட்டுருவாக்கத்தில் யுரேனியம் ஈராக்சைடு மாற்றம் பெரும்பாலும் முதல் படிநிலையாக மேற்கொள்ளப்படுகிறது.  
தென் கொரியா , அர்கெந்தினா போன்ற நாடுகளில் அமோனியம் யுரேனைல் கார்பனேட்டு செயால்முறை பின்பற்றப்படுகிறது. இச்செயல்முறையில் குறைந்த காற்று அல்லது ஆக்சிசன் முன்னிலையில் உயர்வெப்பநிலைக்கு சூடாக்கல், ஒடுக்கம், நிலைநிறுத்தம் போன்ற செயல்கள் உடனிகழ்வாக செங்குத்து பாய்ம அடுக்கு அணுக்கரு உலையில் செயற்படுத்தப்படுகின்றன. பெரும்பாலான நாடுகளில் அணுக்கரு எரிபொருளுக்குத் தேவையான யுரேனியம் ஈராக்சைடை அமோனியம் டையுரேனேட்டு செயல்முறையின் வழியே தயாரிக்கிறார்கள். இச்செயல்முறை பலபடிநிலைகள் கொண்டதாகும்.  

மஞ்சள் அப்பத்தின் பலவடிவங்களில் அமோனியம் யுரேனைல் கார்பனேட்டும் ஒன்றாகும். குவியல்மீட்புச் செயல்முறையின் விளைபொருளாக இங்கு இச்சேர்மம் உருவாகிறது.
# கொரோனா தேவி வழிபாடு

**கொரோனா தேவி வழிபாடு** , இந்தியாவில் கொரோனா வைரசு, பெருந்தொற்றால் 14 சூன் 2020 வரை 3,24,482 பேர் பாதிக்கப்பட்டு, 9,247 பேர் இறந்துள்ளனர். இப்பெருந்தொற்று நோய்க்கு இதுவரை மருந்துகள் கண்டுபிடிக்கப்படாத நிலையில், உலகில் பல பகுதிகளில் பெண்கள் சில வினோதமான தடுப்பு நடைமுறைகள் மற்றும் சடங்குகள் செய்து வருகின்றனர். இருப்பினும், இந்தியாவில், இந்த பெருந்தொற்று நோய், சில பகுதிகளில் மக்களை மூடநம்பிக்கைக்குள்ளாக்கியுள்ளது.  

மார்ச், 2020 மாத இறுதியில் உத்தரப் பிரதேசம் மாநிலம், சீதாப்பூர் மாவட்டத்தில் *கொருனா* (**Koruna**) என்ற கிராமத்தில் வசிப்பவர்கள், கொரோனா வைரசு மார்ச், 2020 மாத இறுதியில் இந்தியாவில் பரவியதிலிருந்து பல பாகுபாடுகளை எதிர்கொண்டனர்.  

தற்போது சூன் மாத நடுவில் பிகார், ஜார்க்கண்ட், உத்தரப் பிரதேசம், அசாம் மற்றும் மேற்கு வங்காளத்தின் பல மாவட்டங்களில் பெண்கள் மற்றும் திருநங்கைகள் கொரோனா வைரசு பெருந்தொற்றிலிருந்து தங்களைக் காத்தருள **கொரோனா தேவி** வழிபாடுகள் செய்கின்றனர். கேரளாவின் கொல்லம் மாவட்டத்தில் உள்ள கடக்கல் என்னும் இடத்தில் அணிலன் என்பவர் கொரோனா வைரசு வடிவச் சிலையை நிறுவி கொரோனா தேவியை வழிபாடு செய்கிறார்.
# விண்மீன் கோட்டுரு



கோட்டுருவியலில் **விண்மீன்** அல்லது **விண்மீன் கோட்டுரு** (*star*) *S*<sub>k</sub> என்பது முழு இருகூறு கோட்டுருவாகும். இக்கோட்டுரு ஒரு உள்முனையும் *k* இலைகளும் கொண்ட மரமாக (*K*<sub>1,*k*</sub>) இருக்கும். *k* ≤ 1 எனில் இம்மரத்தில் உள்முனை இருக்காது, *k* + 1 இலைகள் இருக்கும்).  

மாறாக, சில நூலாசிரியர்கள் விண்மீனை (*S*<sub>k</sub>) அதிகபட்சம் 2 அலகு விட்டமும் *k* வரிசையும் கொண்ட மரமாக வரையறுக்கின்றனர். இந்த வகையில் *k* > 2 எனில் அந்த விண்மீனில் *k*&nbsp;&minus;&nbsp;1 இலைகள் இருக்கும்  

ஒன்றுக்கும் அதிகமான படிகொண்ட அதிகபட்ச முனைகள் ஒன்று மட்டுமேயுள்ள இணைப்புள்ள கோட்டுருக்களாகவும் விண்மீன் கோட்டுருக்களை வரையறுக்கலாம்.  

## கவ்வி

மூன்று படியுடைய விண்மீன் **கவ்வி**யென (*claw*) அழைக்கப்படுகிறது.  

கவ்வியற்றக் கோட்டுருக்களின் வரையறையில் கவ்விகள் குறிப்பிடத்தக்கவை. கவ்வியற்ற கோட்டுருக்களின் எந்தவொரு தூண்டப்பட்ட உட்கோட்டுருவும் கவ்வியாக இருக்காது.  

## பயன்பாடுகள்
பல கோட்டுரு பண்புகள் விண்மீன்களைக் கொண்டு வரையறுக்கப்பட்டுள்ளன:  
- ஒரு கோட்டுருவைக் காடுகளாகப் பிரிக்கும்போது அக்காடுகளிலுள்ள ஒவ்வொரு மரமும் ஒரு விண்மீனாக இருக்கவேண்டும் என்ற கட்டுப்பாட்டுக்குட்பட்டு பிரிக்கப்படக்கூடிய காடுகளின் என்ணிக்கையின் சிறுமமதிப்பு விண்மீன் எண்ணிக்கை (Star arboricity) எனப்படும்.
- ஒரு கோட்டுருவின் "விண்மீன் நிற எண்" என்பது "ஒவ்வொரு இரண்டு நிறத் தொகுதிகள் இணைந்து உருவாக்கும் உட்கோட்டுருக்களின் இணைப்புள்ள கூறுகள் அனைத்தும் விண்மீன்களாக இருக்க வேண்டும்" என்பதற்குட்பட்டு அக்கோட்டுருவின் முனைகளை நிறந்தீட்டத் தேவைப்படும் நிறங்களின் எண்ணிக்கையின் சிறுமவளவு ஆகும்.
- கிளை அகலம் 1 உடைய கோட்டுருக்களின் ஒவ்வொரு இணைப்புள்ள கூறுகளும் ஒரு விண்மீனாக இருக்கும்.

### இதர பயன்பாடுகள்
- ஒரு கவ்வியின் முனைகளுக்கு இடைப்பட்ட தொலைவுகளின் கணம், சமவளவை உருமாற்றத்தால் எப்பரிமாண யூக்ளிடிய வெளிக்குள்ளும் உட்பொதிய முடியாத ஒரு முடிவுறு மெட்ரிக் வெளிக்கு எடுத்துக்காட்டாக அமைகிறது.

- விண்மீன் கோட்டுருவை மாதிரியாகக் கொண்ட கணினி வலையமைப்பான விண்மீன் வலையமைப்பு, விரவல் கணினி செய்முறையில் முக்கியமான ஒன்றாகும்.
# யுரேனைல் மெட்டாபாசுபேட்டு


**யுரேனைல் மெட்டாபாசுபேட்டு** *(Uranyl metaphosphate)* என்பது [UO<sub>2</sub>(PO<sub>3</sub>)<sub>2</sub>]<sub>n</sub> என்ற பொது மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். யுரேனியம், பாசுபரசு, ஆக்சிசன் முதலிய தனிமங்கள் சேர்ந்து இது உருவாகிறது. UO<sub>2</sub>(H<sub>2</sub>PO<sub>4</sub>)<sub>2</sub>•3H<sub>2</sub>O. சேர்மத்தை வெப்பச் சிதைவுக்கு உட்படுத்துவதன் மூலமாக இந்த நீண்ட சங்கிலி சேர்மம் உருவாகிறது. NaUO<sub>2</sub>(PO<sub>3</sub>)<sub>3</sub> மற்றும் CsUO<sub>2</sub>(PO<sub>3</sub>)<sub>3</sub> போன்ற இரட்டை உப்புகள் சில அறியப்படுகின்றன.  

மிக உயர்ந்த வெப்பநிலையில் யுரேனைல் மெட்டாபாசுபேட்டு ஆக்சிசனை விடுவித்து UP<sub>2</sub>O<sub>7</sub> சேர்மமாக சிதைவடைகிறது.
# தீக்குச்சிக் கோட்டுரு

தீக்குச்சிக் கோட்டுரு]]  
வடிவவியல் கோட்டுரு கோட்பாடுவில் **தீக்குச்சிக் கோட்டுரு** (*matchstick graph*) என்பது ஒன்றையொன்று சந்திக்காத, ஓரலகு நீளமுள்ள விளிம்புகளுடன் ஒரு தளத்தில் வரையக்கூடிய கோட்டுருவாகும். அலகு தொலைவு கோட்டுரு மற்றும் சமதளப்படுத்தக்கூடிய கோட்டுருவாக உட்பொதிவு செய்யப்படக்கூடிய கோட்டுரு எனவும் தீக்குச்சிக் கோட்டுருவை வரையறுக்கலாம். சாதாரணமாக தீக்குச்சிக் கோட்டுருவானது, ஒரு தட்டையான மேற்பரப்பில் ஒன்றையொன்று சந்திக்காத தீக்குச்சிகளைக் கொண்டு அமைக்கப்படும் கோட்டுரு எனலாம்.  

ஒவ்வொரு தீக்குச்சிக் கோட்டுருவும் ஒரு அலகு தொலைவு கோட்டுருவாக இருக்கும். ஒவ்வொரு பென்னி கோட்டுருவும் ஒரு தீக்குச்சிக் கோட்டுருவாகும். ஆனால் எல்லா தீக்குச்சிக் கோட்டுருக்களும் பென்னி கோட்டுருக்கள் அல்ல. எடுத்துக்காட்டாக, எட்டு-முனை முப்படி தீக்குச்சிக் கோட்டுரு ஒரு பென்னி கோட்டுருவாகாது.  

## ஒழுங்கு தீக்குச்சிக் கோட்டுருக்கள்

தீக்குச்சிக் கோட்டுருக்கள் குறித்த அபெரும்பான்மை ஆய்வுகள் ஒழுங்கு கோட்டுருக்களைக் கொண்டுள்ளது. ஒரு ஒழுங்கு கோட்டுருவின் அனைத்து முனைகளும் சம எண்ணிக்கையிலான அண்மை முனைகளைக் கொண்டிருக்கும். இந்த எண்ணிக்கை கோட்டுருவின் படி எனப்படுகிறது.  

தீக்குச்சிக் கோட்டுருக்கள், நான்கு படிவரைக் கொண்ட ஒழுங்கு கோட்டுருக்களாக இருக்கின்றன. ஒன்று, இரண்டு, மூன்று முனைகள் கொண்ட முழுக்கோட்டுருக்கள் (ஒற்றை முனை, ஒற்றை விளிம்பு, முக்கோணம்) முறையே 0-, 1- மற்றும் 2- ஒழுங்கு கோட்டுருக்களாகும்.  

ஒரு ஒழுங்கு தீக்குச்சிக் கோட்டுருவின் படி நான்கை விட அதிகமாக இருக்க முடியாது. முக்கோணமற்ற மிகச்சிறிய தீக்குச்சிக் கோட்டுரு (சுற்றளவு&nbsp;≥&nbsp;4) 20 முனைகள் கொண்டிருக்கும்.  

### 3-ஒழுங்கு தீக்குச்சிக் கோட்டுரு
மிகச்சிறிய 3-ஒழுங்கு தீக்குச்சிக் கோட்டுருவானது இரு வைரவடிவக் கோட்டுருவின் இரு நகல்களைக் கொண்டு உருவாக்கப்படுகிறது. இவ்வுருவாக்கத்தின்போது இரு நகல்களின் ஒத்த முனைகளுக்கு இடைப்பட்ட தொலைவு ஓரலகாக இருக்குமாறு கொள்ளப்படுகிறது.  

### 4-ஒழுங்கு தீக்குச்சிக் கோட்டுரு
1986 இல், ஏய்க்கோ அர்போர்த் (Heiko Harborth) என்ற செருமானிய அறிஞர் அவரது பெயரால் ஒரு கோட்டுருவை அறிமுகப்படுத்தினார். அர்போர்த் கோட்டுரு என அழைக்கபட்ட அந்தக் கோட்டுரு 52 முனைகள் மற்றும் 104 விளிம்புகளுடன் அமைந்த மிகச்சிறிய 4-ஒழுங்கு தீக்குச்சிக் கோட்டுருவிற்கு ஒரு எடுத்துக்காட்டாகும்.  

ஒவ்வொரு 4-ஒழுங்கு தீக்குச்சிக் கோட்டுருவுக்கும் குறைந்தபட்சம் 20 முனைகள் இருக்கும். 53, 55, 56, 58, 59, 61, 62 தவிர இதர ≥ 52 முனைகளுக்கான 4-ஒழுங்கு தீக்குச்சிக் கோட்டுருக்கள் கண்டறியப்பட்டுள்ளன. முதன்முதலாக 2016 இல் 54, 57, 65, 67, 73, 74, 77, 85 முனைகளுடைய 4-ஒழுங்கு தீக்குச்சிக் கோட்டுருக்கள் வெளியிடப்பட்டன. 52, 54, 57, 60, 64 முனைகளுடைய 4-ஒழுங்கு தீக்குச்சிக் கோட்டுருக்களுக்கு ஒரேயொரு எடுத்துக்காட்டு மட்டுமே அறியப்பட்டுள்ளது. இந்த ஐந்து கோட்டுருக்களில் 60 முனைகள் கொண்டது மட்டுமே இளக்கமானது; மற்ற நான்கும் திண்மமானவை.
# தந்தமானி



**தந்தமானி** (**Tantamani**) பண்டைய எகிப்தின் மூன்றாம் இடைக்காலத்தின் போது பண்டைய எகிப்தைகைப்பற்றி ஆண்ட தெற்கு எகிப்தில் உள்ள நூபியாவின் குஷ் இராச்சியத்தின் பார்வோன் ஆவார். எகிப்தியர் அல்லாத பார்வோன் தந்தமானி, இருபத்தி ஐந்தாம் வம்சத்தின் இறுதி அரசன் ஆவார். இவர் எகிப்தை கிமு 664 – 656 முடிய எட்டு ஆண்டுகள் ஆட்சி செய்தார்.  

கிமு 656-இல் 26-வது வம்ச மன்னர் முதலாம் சாம்திக் மேல் எகிப்தின் தீபை நகரத்தைக் கைப்பற்றி எகிப்தில் பிந்தைய கால எகிப்திய இராச்சியத்தை நிறுவினார். பின்னர் தந்தமானி நூபியாவின் குஷ் இராச்சியத்தை மட்டும் இறக்கும் வரை கிமு 653 முடிய ஆண்டார்.  

பார்வோன் தந்தமானியின் கல்லறையை, எல்-குர்ருவில் அகழாய்வு செய்த சார்லஸ் பென்னெட் எனும் தொல்லியலாளரால் 2003-ஆம் ஆண்டில் தந்தமானியின் பெயர் பொறித்த அமூன் கடவுளின் சிலையை கண்டுபிடித்தார்.  

## எல்-குர்ரு கல்லறை
பார்வோன் தந்தமானியின் கல்லறை எல்-குர்ருவில் உள்ள பிரமிடுவிற்கு அண்மையில் அமைந்துள்ளது. தந்தமானியின் கல்லறையின் சுவர்கள் அழகான ஓவியங்களுடன் கூடியுள்ளது.  

## தொல்பொருட்கள்

## இதனையும் காண்க
- பாரோக்களின் பட்டியல்
- எகிப்தின் இருபத்தி ஐந்தாம் வம்சம்
- பண்டைய எகிப்திய அரசமரபுகள்
# நயா முலுக்

மற்றும் நேபாளம் மேற்கொண்ட சுகௌலி உடன்படிக்கையின்படி, நேபாளத்திற்கு திருப்பி வழங்கப்பட்ட நயா முலுக் பகுதிகள்]]  

**நயா முலுக்** (**Naya Muluk**) நேபாளத்தின் தென்மேற்கே இந்தியாவின் தற்கால உத்தரப் பிரதேச மாநில எல்லையை ஒட்டி அமைந்த தராய் பகுதிகளில் ஒன்றாகும். நயா முலுக் பகுதி சாரதா ஆற்றுக்கும், மேற்கு ரப்தி ஆற்றுக்கும் இடைப்பட்ட பகுதியில் அமைந்த பகுதி ஆகும். 1816-மேற்கொள்ளப்பட்ட சுகௌலி உடன்படிக்கைக்குப் பிறகு, இதனை நயா முலுக் பிரதேசம் என அழைக்கப்பட்டது.  

## வரலாறு

1814-16-இல் நடைபெற்ற ஆங்கிலேய-நேபாளப் போருக்குப் பின்னர் 1816-இல் மேற்கொள்ளப்பட்ட சுகௌலி உடன்படிக்கையின் படி, நயா முலுக் பிரதேசம் நேபாளத்திற்கு திருப்பி வழங்கப்பட்டது. அதே நேரத்தில் நேபாளம் ஆக்கிரமிப்பு செய்திருந்த சிக்கிம், டார்ஜிலிங், குமாவுன், கார்வால் மற்றும் கிழக்கு தராய் பகுதிகள் பிரித்தானிய கிழக்கிந்திய ஆட்சியாளர்களுக்கு விட்டுத்தர ஒப்புக் கொள்ளப்பட்டது.  

## நயா முலுக்கின் பகுதிகள்
தென்மேற்கு பிரதேசங்கள் மற்றும் பிரித்தானிய இந்தியாவிற்குட்பட்ட அவத் இராச்சியங்களை காட்டும் வரைபடம்]]  

நயா முலுக் பிரதேசத்தின் இரண்டு மாவட்டங்கள் நேபாள மாநில எண் 7 மற்றும் இரண்டு மாவட்டங்கள் நேபாள மாநில எண் 5-இல் அமைந்துள்ளது. நயா முலுக்கின் பரப்பளவு மற்றும் மக்கள்தொகை 21,44,846 ஆகும்.  

| மாவட்டங்கள் | பரப்பளவு (KM<sup>2</sup>) | மக்கள்தொகை |  |
| --- | --- | --- | --- |
| கஞ்சன்பூர் மாவட்டம் | 1,610 | 451,248 |  |
| கைலாலீ மாவட்டம் | 3,235 | 775,709 |  |
| பர்தியா மாவட்டம் | 2,025 | 426,576 |  |
| பாங்கே மாவட்டம் | 2,337 | 491,313 | } |
# ஆய், பார்வோன்



**ஆய்** (**Ay**), பண்டைய எகிப்தின் புது எகிப்திய இராச்சியத்தை ஆண்ட பதினெட்டாம் வம்சத்தின் இறுதி பார்வோனுக்கு முந்திய பார்வோன் ஆவார். ஆய் பண்டைய எகிப்தை கிமு 1323&ndash;1319&nbsp; அல்லது கிமு 1327&ndash; அல்லது கிமு 1323&nbsp; வரை 4 ஆண்டுகள் மட்டுமே ஆண்டார்.ஆய்யின மகளும், பார்வோன் அக்கெனதெனின் பட்டத்தரசியுமான புகழ்பெற்ற நெஃபர்டீட்டீ எகிப்தை ஆண்டார்.  

## வரலாறு
எகிப்தின் பதினெட்டாம் வம்சத்தின் இறுதி இரு மன்னர்களான ஆய் மற்றும் **ஹொரெம்ஹெப்** ஆகியோர் பார்வோன் துட்டன்காமன் அரண்மனை அதிகாரிகளாக இருந்தவர்கள். மன்னர் துட்டகாமனின் விதவைச் சகோதரியை மணந்தவர் ஆய் ஆவார். துட்டன்காமனுக்குப் பின்னர் எகிப்தின் அரியணை ஏறிய ஆய், வாரிசு இன்றி குறுகிய காலம் மட்டுமே ஆண்டார். மன்னர் ஆய்யை, எகிப்தின் படைத்தலைவர் ஹொரெம்ஹெப், இராணுவப் புரட்சியின் மூலம், ஆய்யை அரியணையிலிருந்து நீக்கி தானே எகிப்தின் மன்னரானார். ஆண் குழந்தை இல்லாத மனன்ர் ஹோரேம்ஹெப், முதலாம் ராமேசஸ் என்பவரை தனது வாரிசாக அறிவித்து இறந்தார். கிமு 1292-இல் அரியணை ஏறிய முதலாம் ராமேசஸ் 19-ஆம் வம்ச பார்வோன் ஆக முடிசூட்டிக் கொண்டார்.  

## இதனையும் காண்க
- பண்டைய எகிப்திய அரசமரபுகள்
# போலாநாத் திவேதியா


**போலாநாத் சாராபாய் திவேதியா (Bholanath Sarabhai Divetia)** (1822 - 1886 மே 11) இவர் ஓர் குசராத்தி கவிஞரும் இந்தியாவின் மத சீர்திருத்தவாதியும் ஆவார்.  

## சுயசரிதை
இவர் அகமதாபாத்தைச் சேர்ந்த நகர் பிராமண குடும்பத்தில் பிறந்தார். இவர் சட்டம் பயின்று, இந்தியாவில் பிரிட்டிசு ஆட்சியின் போது அரசு ஊழியராக பணியாற்றினார். இவர் முதல் வகுப்பு துணை நீதிபதி பதவிக்கு உயர்த்தப்பட்டார். 1874 இல் ஓய்வு பெற்ற இவருக்கு ஆங்கிலேயர்களால் ராவ் பகதூர் பட்டம் வழங்கப்பட்டது. இவர் ஒரு மரபுவழி மதக் குடும்பத்தில் பிறந்தார். சிலை வழிபாட்டை நம்பினார் ஆனால் ஒரு உருவமற்ற கடவுள் மீது நம்பிக்கையை ஏற்றுக்கொண்டார். மத சீர்திருத்தத்திற்காக இவர் பிரார்த்தனா சமாஜம் மற்றும் தர்மசபையை நிறுவினார். இவர் குசராத்தி எழுத்தாளர் நரசின்ராவ் திவேத்தியாவின் தந்தை ஆவார்.  

இவர் 1886 மே 11 இல் இறந்தார்.  

## படைப்புகள்
இவருக்கு குசராத்தி, ஆங்கிலம், மராத்தி, பாரசீக மற்றும் சமசுகிருத மொழிகள் தெரிந்திருந்தன. ஈசுவர் பிரார்த்தனமாலா என்ற இதழில் இவரது இரண்டு தொகுதிகள் மாதத்தின் முப்பது நாட்களுக்கு பிரார்த்தனைகளாக வடிவமைக்கப்பட்ட முப்பது பிரிவுகளில் உள்ள பிரார்த்தனைகளின் தொகுப்பாக வெளிவந்தது. கடைசி இரண்டு பிரிவுகளை இவரது மகன் நரசின்ராவ் திவேதியா முடித்தார். இவரது அபங்கமாலா தென்னிந்தியாவிலிருந்து வரும் அபங்கம் மற்றும் திண்டி வடிவ கவிதைகளாகும்.  

## நினைவுச் சின்னங்கள்
200 ஆண்டுகள் பழமையான அவேலியை<nowiki/>அகமதாபாத் மாநகராட்சியால் போலோநாத்தின் பாரம்பரிய சொத்தாக அறிவிக்கப்பட்டுள்ளது. மற்றும் அவேலி என்பது அகமதாபாத்தின் பாரம்பரிய நடைப்பயணத்தில் உள்ளடக்கப்பட்ட இடங்களின் ஒரு பகுதியாகும். இது செதுக்கப்பட்ட மர வேலைகள் மற்றும் பச்சை மற்றும் தங்க வண்ணங்களில் வரையப்பட்ட மலர் உருவங்களுடன் உள்ளது. அகோ பகத் போன்ற பிரபல கவிஞர்கள் இந்த அவேலியை போலாநாத்தின் வாழ்நாளுக்கு முன்னரே அடிக்கடி பயன்படுத்தி வந்துள்ளனர்.
# சங்கர்லால் பேங்கர்

**சங்கர்லால் கேலாபாய் பேங்கர் (Shankarlal Ghelabhai Banker )** (1889 - 1985) இவர் ஓர் இந்திய சுதந்திர ஆர்வலராவார். மகாத்மா காந்தியின் ஆரம்பகால கூட்டாளிகளில் இவரும் ஒருவர்.  

## தொழில்
சங்கர்லால் மற்றும் இவரது நண்பர் இந்துலால் யாக்னிக் ஆகிய இருவரும் முறையே யங் இந்தியா மற்றும் நவஜீவன் என்ற வெளியீடுகளை நிறுவியிருந்தனர். மகாத்மா காந்தி இந்தியாவில் பொது வாழ்க்கையில் நுழைந்தபோது இவர்கள் இந்த வெளியீடுகளை ஒப்படைத்தனர். இவர் காந்தியின் ஆரம்பகால கூட்டாளிகளில் ஒருவராவார்.  

அகமதாபாத்தில் காந்தியின் நடவடிக்கைகளில் பேங்கர் முக்கியப் பங்கு வகித்தார். அகமதாபாத்தில் துணி ஆலைத் தொழிலாளர்கள் வேலைநிறுத்தம், 1918 கேதா சத்தியாக்கிரகம் மற்றும் ரௌலட் சட்டத்திற்கு எதிரான ஒத்துழையாமை போராட்டம் போன்றவற்றில் பங்கேற்றார். காதி மற்றும் நூற்புச் சக்கரத்தை ஊக்குவித்த பாரதிய நூற்புச் சங்கத்தின் செயலாளராகவும் இருந்தார்.
# நரஹரி பாரிக்

**நர்ஹரி துவாரகதாஸ் பாரிக் (Narhari Dwarkadas Parikh)** இவர் இந்தியாவின் குசராத்தைச் சேர்ந்த எழுத்தாளரும், சுதந்திர ஆர்வலரும் மற்றும் சமூக சீர்திருத்தவாயும் ஆவார். மகாத்மா காந்தியால் செல்வாக்கு பெற்ற இவர், வாழ்நாள் முழுவதும் காந்திய நிறுவனங்களுடன் தொடர்பு கொண்டிருந்தார். இவர் சுயசரிதைகளை எழுதினார். கூட்டாளிகளின் படைப்புகளைத் திருத்தியுள்ளார். மேலும் சில படைப்புகளை மொழிபெயர்த்துள்ளார். இவரது எழுத்து காந்திய செல்வாக்கையும் பிரதிபலித்தது.  

## சுயசரிதை
பாரிக் 1891 அக்டோபர் 17 அன்று அகமதாபாத்தில் பிறந்தார். இவரது குடும்பம் காத்லால் (இப்போது கேதா மாவட்டம் ) பகுதியைச் சேர்ந்தது. அகமதாபாத்தில் படித்த இவர் 1906 இல் மெட்ரிகுலேசன் முடித்த பின்னர், 1911 இவர் வரலாறு மற்றும் பொருளாதாரத்தில் இளங்கலை பட்டமும் மற்றும் 1913 இல் இளங்கலைச் சட்டமும் பெற்றார். இவர் தனது நண்பர் மகாதேவ் தேசாயுடன் இணைந்து 1914 இல் சட்டப்பயிற்சி செய்யத் தொடங்கினார். 1916இல், இவர் சட்டப்யிற்சியை விட்டுவிட்டு, மகாத்மா காந்தியுடன் சமூக சீர்திருத்த இயக்கங்களிலும் பின்னர் இந்திய சுதந்திர இயக்கத்திலும் சேர்ந்தார்.  

தீண்டாமை, குடிப்பழக்கம் மற்றும் கல்வியறிவின்மைக்கு எதிராக பிரச்சாரம் செய்தார். பெண்களுக்கான சுதந்திரம், சுகாதாரம், சுகாதாரப் பாதுகாப்பு மற்றும் இந்தியர்களால் நடத்தப்படும் பள்ளிகளுக்காகவும் பணியாற்றினார். இவர் 1917இல் சபர்மதி ஆசிரமத்தால் நடத்தப்பட்ட தேசிய பள்ளியுடன் தொடர்பிருந்தார். 1920இல் குசராத் வித்யாபீடத்தில் சேர்ந்தார். இவர் 1935முதல் சபர்மதி ஆசிரமத்தை நிர்வகித்தார். 1937இல் அடிப்படை கல்வி வாரியத்தின் தலைவராக பணியாற்றினார். 1940இல் கிராமசேவக வித்யாலயாவின் தலைவராகவும் இருந்தார். சில ஆண்டுகள் காந்தியின் செயலாளராகவும் இருந்தார்.  

இவர் நவஜீவன் அறக்கட்டளையின் தலைவராகவும் பணியாற்றினார்.  

## படைப்புகள்
பாரிக் தனது கூட்டாளிகளின் சில சுயசரிதைகளை எழுதினார்; மகாதேவ் தேசாயின் மகாதேவபைனு பூர்வாச்சரிதம் (1950), வல்லபாய் படேலின் சர்தார் வல்லபாய் பகுதி 1-2 (1950, 1952) மற்றும் கிசோர்லால் மஷ்ரூவாலாவின் சிரேயார்த்தினி சாதனா (1953). மானவ் அர்த்தசாத்திரம் (1945) மனித பொருளாதாரம் குறித்த இவரது படைப்பு. கல்வி, அரசியல் மற்றும் காந்திய சிந்தனை பற்றிய இவரது எழுத்துகளில் சம்யவத் மற்றும் சர்வோதே (1934), வர்தா கெல்வானினோ பிரயோக் (1939), யந்திரணி மரியாதா (1940) போன்றவை. வனமாலா பாரிக், கஸ்தூரிபா காந்தியின் வாழ்க்கை வரலாறான, *அமரா பா* (1945), என்பதை சுசீலா நய்யாருடன் இணைந்து எழுதினார்.  

## இறப்பு
இவருக்கு 1947 இல் பக்கவாதம் ஏற்பட்டது, ஆனால் அப்போது உயிர் பிழைத்த இவர், முடக்கம் மற்றும் இருதய அடைப்பு ஆகியவற்றைத் தொடர்ந்து 1957 சூலை 15 ஆம் தேதி பர்தோலியில் உள்ள சுவராஜ்ஜிய ஆசிரமத்தில் இறந்தார்.
# இரவிசங்கர் வியாசு


**இரவிசங்கர் மகாராஜ்** என்று நன்கு அறியப்பட்ட **இரவிசங்கர் வியாசு (Ravishankar Vyas)** இவர் ஓர் இந்திய சுதந்திர ஆர்வலரும், சமூக சேவகரும் மற்றும் குசராத்தைச் சேர்ந்த காந்திவாதியுமாவார்.  

## வாழ்க்கை
இரவிசங்கர் வியாசு, 1884 பெப்ரவரி 25, அன்று, மகாசிவராத்திரியில், இராது கிராமத்தில் (இப்போது இந்தியாவின் குசராத்தின் கேதா மாவட்டம் ) பீதாம்பர் சிவராம் வியாசு மற்றும் நதிபா ஆகியோருக்கு வதாரா பிராமண விவசாய குடும்பத்தில் பிறந்தார். இவரது குடும்பம் மகேம்தாவாத் அருகே உள்ள சரசவானி கிராமத்தைச் சேர்ந்தவர்கள். ஆறாம் வகுப்புக்குப் பிறகு இவர் தனது பெற்றோருக்கு விவசாய வேலைகளில் உதவியாக இருந்தார். இவர் சூரஜ்பா என்பவரை மணந்தார். இவரது தந்தை இவரது 19 வயதில் இறந்தார் மேலும் இவரது தாயார் இவரது 22 வயதில் இறந்தார்.  

இவர் ஆர்ய சமாஜ தத்துவத்தால் ஈடுபாடு கொண்டிருந்தார். இவர் 1915இல் மகாத்மா காந்தியைச் சந்தித்து அவரது சுதந்திரம் மற்றும் சமூக செயல்பாட்டில் சேர்ந்தார். இவர் காந்தி மற்றும் சர்தார் வல்லபாய் படேலின் ஆரம்ப மற்றும் நெருங்கிய கூட்டாளிகளில் ஒருவராக இருந்தார். மேலும் 1920 மற்றும் 1930களில் குசராத்தில் தேசியவாத கிளர்ச்சிகளின் தலைமை அமைப்பாளரான தர்பார் கோபால்தாசு தேசாய், நரஹரி பாரிக் மற்றும் மோகன்லால் பாண்டியா ஆகியோருடன் தொடர்பிலிருந்தார். கடலோர மத்திய குசராத்தின் பரையா மற்றும் பதான்வதிய சாதிகளுக்கு மறுவாழ்வு வழங்குவதற்காக பல ஆண்டுகள் பணியாற்றினார்.  

1920 இல் சுனவ் கிராமத்தில் தேசிய பள்ளியை நிறுவினார். மனைவியின் விருப்பத்திற்கு எதிராக மூதாதையர் சொத்து மீதான தனது உரிமைகளை விட்டுவிட்டு, 1921 இல் இந்திய சுதந்திர இயக்கத்தில் சேர்ந்தார். இவர் 1923இல் போர்சத் சத்தியாக்கிரகத்தில் பங்கேற்று அய்தியா வரிக்கு எதிர்ப்பு தெரிவித்தார். 1928 இல் பர்தோலி சத்தியாக்கிரகத்திலும் பங்கேற்ற இவர் பிரிட்டிசு அதிகாரத்தால் ஆறு மாதங்கள் சிறையில் அடைக்கப்பட்டார். இவர் 1927 இல் வெள்ள நிவாரணப் பணிகளில் பங்கேற்றார். இது இவருக்கு அங்கீகாரத்தை வழங்கியது. 1930 ஆம் ஆண்டில் உப்புச் சத்தியாகிரகத்தில்<nowiki/>காந்தியுடன் சேர்ந்தார். இதனால் இரண்டு ஆண்டுகள் சிறையில் அடைக்கப்பட்டார். 1942 ஆம் ஆண்டில், இவர் வெளியேறு இந்தியா இயக்கத்திலும் பங்கேற்றார். மேலும் அகமதாபாத்தில் ஏற்பட்ட வகுப்புவாத வன்முறையை சமாதானப்படுத்தவும் முயன்றார்.  

## படைப்புகள்
இவர், கல்வி, கிராமப்புற புனரமைப்பு மற்றும் கொல்கத்தா பற்றியும் எழுதியுள்ளார்.  

## அங்கீகாரம்

1984 ஆம் ஆண்டில் இவரது நினைவாக இந்திய அரசு அஞ்சல் முத்திரையை வெளியிட்டது. 1 லட்சம் மதிப்புள்ள சமூகப் பணிகளுக்கான இரவிசங்கர் மகாராஜ் விருது, இவரது நினைவாக குசராத் அரசின் சமூக நீதித் துறையால் நிறுவப்பட்டது.  

## பிரபலமான கலாச்சாரத்தில்
குசராத்தி இலக்கியத் துறையில் நன்கு அறியப்பட்ட ஜாவர்சந்த் மேகானி என்ற எழுத்தாளார் பழங்குடியினரிடையே தனது சமூகப் பணிகளின் போது இரவிசங்கர் மகாராஜ் உடனான அனுபவங்களின் அடிப்படையில் *மனசாய் நா திவா* என்ற பெயரில் எழுதியுள்ளார். பன்னாலால் படேல் என்ற குசராத்தி இலக்கிய எழுத்தாளர் *ஜீன் ஜீவி ஜான்யு* (1984) என்ற இரவிசங்கரின் வாழ்க்கை வரலாற்று நூலையும் எழுதியுள்ளார்.
# சர்துல் சிங் கவிசர்


**சர்துல் சிங் கவிசர் (Sardul Singh Kavishar)** (1886-1963) அமிர்தசரசில் பிறந்த இவர் இந்திய செய்தித்தாள் ஆசிரியராக இருந்தார். மேலும் இந்திய சுதந்திர இயக்கத்தில் ஒரு முக்கிய நபராகவும் இருந்தார்.  

## கல்வி
இலாகூரில் படித்த கவிசர் தனது பொது வாழ்க்கையை 1913ஆம் ஆண்டில் *சீக்கிய ரிவியூ* என்ற ஆங்கில மொழி செய்தித்தாளுடன் தொடங்கினார். சீக்கிய ரிவியூவில் ஒரு ஆரம்ப கட்டுரை புதுடெல்லியின் கட்டுமானத்தின் போது வெளி நகர சுவர் இடிக்கப்படுவதை விமர்சித்தது. ஏனெனில் இந்த சுவர் வரலாற்று சீக்கிய குருத்வாராவின் ஒரு பகுதியாக இருந்தது. இது முதல் உலகப் போர் வெடிக்கும் வரை பரவலான சீக்கிய போராட்டத்திற்கு வழிவகுத்தது. அந்த சமயத்தில் அந்த குறிப்பிட்ட பிரச்சினை குறைவான முன்னுரிமையாகக் கருதப்பட்டது. போருக்குப் பிறகு கவிஷர் நடவடிக்கைக்கான தனது அழைப்புகளை புதுப்பித்தார், இதன் விளைவாக அவர் டெல்லியில் இருந்து வெளியேற்றப்பட்டார். அவர் லாகூருக்குச் சென்று *நியூ ஹெரால்ட்* என்ற மற்றொரு செய்தித்தாளைத் தொடங்கினார். 1919 ஆம் ஆண்டில், ரௌலட் சட்டத்திற்கு எதிராக எழுதியதற்காக அவர் கைது செய்யப்பட்டு சிறையில் அடைக்கப்பட்டார்.  

## மீண்டும் அழைப்பு
1921 ஆம் ஆண்டில், 100 சீக்கிய தன்னார்வலர்களுக்கு குருத்வாராவின் இடிக்கப்பட்ட சுவரை மீண்டும் கட்டியெழுப்ப ஒரு பொது அழைப்பை வெளியிட்டார். 700 தன்னார்வலர்கள் (கவிசர் உட்பட) கிளபினர். இருப்பினும், அவர்கள் இலாகூரிலிருந்து தில்லிக்கு புறப்படுவதற்கு முன்பு, தில்லி நகர அரசாங்கம் சுவரை மீண்டும் கட்டியதாக தகவல் வந்தது. அடுத்த மாதம், சீக்கிய சீர்திருத்தவாதிகள் படுகொலை செய்யப்பட்டதாக எழுதியதற்காக இவர் மீண்டும் கைது செய்யப்பட்டார். தேசத்துரோக குற்றச்சாட்டு சுமத்தப்பட்டு, நான்கு ஆண்டுகள் சிறையில் அடைக்கப்பட்டார்.  

## காங்கிரசு
1933ஆம் ஆண்டில், காங்கிரசின் அப்போதைய தலைவர் குடியியற் சட்டமறுப்பினால் கைது செய்யப்பட்டதனால் இவர் காங்கிரசின் தலைவரானார். 1935ஆம் ஆண்டில், இவர் இந்திய அரசு 1935 சட்டத்தின் மூலம் காங்கிரசு பதவிக்கு வருவதை பகிரங்கமாக எதிர்த்தார். மேலும் 1937ஆம் ஆண்டில் அவர்கள் பெரும்பான்மையைப் பெற்ற மாகாணங்களில் பதவியை ஏற்றுக்கொண்ட பின்னர் கட்சியில் தனது உறுப்பினர் பதவியை ராஜினாமா செய்தார்.  

## சுபாஷ் சந்திரபோஸ்
1939இல், இவர் சுபாஷ் சந்திர போஸின் அனைத்திந்திய பார்வார்டு பிளாக் கட்சியில் சேர்ந்தார்; 1941இல் போஸ் இந்தியாவை விட்டு வெளியேறியபோது, கவிசர் அதன் தலைவரானார். இதனால், இவர் கைது செய்யப்பட்டு, நான்கு ஆண்டுகள் சிறையில் அடைக்கப்பட்டார்.  

## பிளவு
1948 இல் அகில இந்திய பார்வார்டு பிளாக் பிளவுபட்டு அது மறுசீரமைக்கப்பட்டது. ஆனாலும், சர்துல் சிங் கவிசர் ஆர்.எஸ்.ருய்கர் தலைமையிலான மார்க்சிச எதிர்ப்பு குழுவுடன் இணைந்தார். அதன் மாநாட்டில், கவிசர் பார்வர்டு பிளாக் (ருய்கர்) தலைவராக தேர்ந்தெடுக்கப்பட்டார். அதன்பிறகு, ருய்கரின் கட்சியின் பலம் குறைந்து வந்ததால், கவிசர் தீவிர அரசியலில் இருந்து ஓய்வு பெற்றார்.  

## படைப்புகள்
சர்துல் சிங் தனது வாழ்க்கையின் பெரும்பகுதி அரசியலில் தீவிரமாக இருந்ததைத் தவிர, ஒரு எழுத்தாளராகவும் இருந்தார்.. ஆங்கிலம் மற்றும் பஞ்சாபியில் பத்திரிகைகளைத் திருத்திய இவர் ஏராளமான துண்டுப்பிரசுரங்களையும் புத்தகங்களையும் வெளியிட்டார். பஞ்சாபியில் இவரது சீக்கிய தர்ம தரிசனம் 1969 ஆம் ஆண்டில் பாட்டியாலாவின் பஞ்சாபி பல்கலைக்கழகத்தால் வெளியிடப்பட்டது.